Kedves Barátaim, Kollégák és volt Munkatársak!

     Néhány héttel ezelőtt egy barátommal arról beszélgettünk, hogy az egynegyed évszázad már egy történelmi korszak. Ez után jött a levél, a kérés, hogy írjak néhány sort a most készülő iskolai évkönyvbe.

     Kezdtem összegyűjteni az emlékeimet.  Most megosztom Veletek a teljesség igénye nélkül.

Egy kicsi újsághírrel kezdődött, valahogy így: "A Siklósi Katolikus Iskola Igazgatót keres..." Gyors és rövid látogatás a plébánián, Keresztes plébános úrral tervezgetés, majd estére azzal mentem haza, hogy körbe ültettem a családot, döntéshozatalra.  Egy hónapon belül meg is egyeztünk, felmondtam a pécsi állásomat és kezdtem ismerkedni Siklóson az iskola életével.

Tálos János bácsi, az akkori megbízott igazgató és az igazgatóhelyettes, Pruzsina Istvánné Marika segítségével egyre többet tudtam meg a hatalmas feladatról.

   Szimpatizánsokból barátot, közömbösekből szimpatizánst, ellenfelekből  pedig olyanokat kellett nevelni, akik legalább elviselik, hogy egy régi-új világ kezd alakulni, hogy elfelejtett erkölcsi normák élednek fel, hogy emberek találnak új célt: *egymásért élni, Istent szolgálni.*

Lelkes közösség alakult ki a iskolában. Rengeteget dolgoztunk, bevezettünk sok addig ismeretlen fogalmat, tevékenységet az iskola életében, a nem katolikus osztályok tanulói is egyre többen vettek részt a lelki tevékenységekben. Sikeresek voltak a nyári táborozások a "Majsi Kerek erdő Négyszögletes Tisztásán". Boldogsággal töltöttek el az "égig érő" tábortüzek melletti közös imádságok, éneklések. Lelki töltést adtak a gyerekeknek a "Reggeli Áhítat"-ok és a tanórák előtti "fohászok". Sok-sok apró "ügyeskedéssel" elértük a szülőknél és gyermekeknél, hogy jobban figyeljenek önmagukra, egymásra, környezetükre. A külföldi utazások, szereplések, kórus éneklések, a kirándulások, a közös szentmisék, a hitünk megvallása, egy-egy városon végigvonuló zarándokmenet pl. Gyümölcsoltó Boldogasszony ünnepén- ezek mind tekintélyt szereztek az akkor már új nevével büszkélkedő Szent Imre Katolikus Iskolának. A tanulmányi versenyek, a sportversenyek, esetenként a képzőművészeti pályázatok jó eredményei , és nem utolsó sorban az éves rendszerességgel megrendezett "Bemutatkozik a Katolikus Iskola" c. rendezvényünk a város művelődési házában ismertté, népszerűvé tették az iskolánkat egész dél-Baranyában.

 Biztatásomra egyre többen vállalták a tantestületből, hogy újabb szakok elvégzésével teszik magukat még alkalmasabbá a hivatásuk gyakorlására. Szorgalmaztam a több diplomás tanárok jelenlétét, a hitoktató képzőt végzett tanítók számát növelni is fontosnak tartottam.

Már 1993. évben elkészült a katolikus óvoda terve is a jelenlegi plébánia területén, engedélyeztetés alatt állt a tizenkét osztályos iskolaszerkezet kiépítése, amely bevezetése esetén testben- lélekben erős, nagy tudású fiatalokat adhattunk volna az országnak. Az 1995/96 tanévben végzett az ötödik évfolyamban a "kis gimnazisták " első osztálya és szeptemberben indult a második is....

Ennyi év távlatából, alaposan megöregedve azt kívánom minden siklósi szülőnek és gyermeknek, hogy őrizzék meg egész életükben azt a tüzet, az a lelkesedést, amit a katolikus iskola sugároz feléjük a mai napig is.  Őrizzék meg Isten szeretetét, amellyel mindannyiunkat éltet és elnézi tévedéseinket, megbocsájtja bűneinket! Ezzel a szeretettel forduljanak egymás felé mindig!

 Az egynegyed évszázad folyamán történt jó dolgok fölött örvendezve, a jövőben töretlenül bízva köszöntök:

                                        MINDEN SIKLÓSI GYERMEKET és FELNŐTTET sok-sok szeretettel:

                                                                                          Tolnay Gábor

                                                                                "Gábor bácsi",  "Igi bácsi", "Izgatóbácsi".